
[sagatavots Rīgā, 30.09.2026.]

LNMM aicina uz diskusiju 

Laikmetīgās mākslas kolekcija: no personīgas aizraušanās līdz muzeja krājumam
2026. gada 2. oktobris

plkst. 17.00
Latvijas Nacionālā mākslas muzeja galvenā ēka / 2. stāva kreisais spārns

Jaņa Rozentāla laukums 1, Rīga
Piektdien, 2026. gada 2. oktobrī, plkst. 17.00 Latvijas Nacionālajā mākslas muzejā (Jaņa Rozentāla laukumā 1, Rīgā) izstādē “Laikmetīgais zīmējums. Floransas un Daniela Gerlēnu dāvinājumi Pompidū centram” notiks diskusija “Laikmetīgās mākslas kolekcija: no personīgas aizraušanās līdz muzeja krājumam”.
Kolekcionēšana nereti sākas ar personīgu aizraušanos, interesi par mākslu un vēlmi saglabāt sev nozīmīgus laikmeta stāstus. Taču privāta kolekcija laika gaitā var iegūt arī plašāku jēgu – kļūt par būtisku pienesumu sabiedrības kultūras dzīvē. Diskusijā, ko Latvijas Nacionālais mākslas muzejs (LNMM) rīko izstādes “Laikmetīgais zīmējums. Floransas un Daniela Gerlēnu dāvinājumi Pompidū centram” ietvaros, tiks runāts par laikmetīgās mākslas kolekcionēšanas motivāciju un pieredzi, kolekcionāra un mecenāta lomu, privāto kolekciju nozīmi Latvijas un pasaules kultūrtelpā, kā arī par to, kā personīga izvēle un aizraušanās var pārtapt par ilgtermiņa ieguldījumu laikmetīgās mākslas krājuma veidošanā.
Sarunā piedalīsies kolekcionāri un mākslas mecenāti Floransa un Daniels Gerlēni (Florence et Daniel Guerlain, Francija), Latvijas Nacionālā teātra direktors, laikmetīgās mākslas kolekcionārs un kurators Māris Vītols, Rietumu Bankas mārketinga vadītājs, Nākotnes Atbalsta fonda valdes priekšsēdētājs Jānis Žagars, Latvijas Mākslas akadēmijas docente, zīmējumu izstādes “Iemiesotā doma” līdzkuratore, māksliniece Maija Kurševa, LNMM / Laikmetīgās mākslas muzeja nodaļas vadītāja Arta Vārpa (Mākslas muzejs ARSENĀLS). Diskusijas moderatore ir LNMM Latvijas Vizuālās mākslas departamenta vadītāja, Pompidū centra izstādes projekta vadītāja Dr. art. Ginta Gerharde-Upeniece.

Turpinot tematisko līniju par mecenātismu un kolekcionēšanas vēsturi, kurā organiski ierakstās Floransas un Daniela Gerlēnu stāsts, to iespējams skatīt arī plašākā hronoloģiskā izvērsumā. Izstādes, kas veltītas mākslas mecenātiem, mākslas dzīves veidotājiem un kolekcionāriem, vienlaikus atklāj muzeju krājumu veidošanās procesu, tā finansiālos priekšnoteikumus un gaumes kritērijus, izceļ mākslinieku vārdus, maina akcentus un nereti ietekmē priekšstatus par mākslas darba vērtību.

Diskusija aktualizēs gan kolekcionēšanas tradīciju, gan 21. gadsimta laikmetīgās mākslas kolekcionēšanas izaicinājumus. Franču mākslas socioloģe Natālija Heiniša (Natalie Heinish) mākslas tirgus, privātās telpas un publisko institūciju kolekciju paradigmu kontekstā uzdod jautājumu par kolekcijas veidotāja lomu mūsdienās: “Starp tiem, kuri, saskaroties ar jaunu laikmetīgās mākslas izstādi (objektu – G.G.-U.), izjūt, ka viņi to visu jau ir “redzējuši tūkstoš reižu”, un tiem, kuri tajā atklāj arvien jaunas, smalkākas viena un tā paša mākslas darba variācijas, nesapratne ir nepārvarama. Citiem vārdiem sakot, uz šo jautājumu nav iespējams sniegt vienprātīgu atbildi, jo pati nozīme, ko tam var piešķirt, ir bezgalīgi relatīva.” (Natalie Heinich. Le paradigme de l’art contemporain. Structures d’une révolution artistique. Gallimard, 2024).

Līdz ar to arī jautājumam par kolekcionāra lomu nav noteiktas atbildes. Kolekcija nav tikai priekšmetu kopums vai estētisku izvēļu rezultāts – tā ir personiska interpretācija, kas atspoguļo konkrēta laikmeta vērtības, gaumi, zināšanas un attieksmi pret mākslu. Tās nozīme veidojas mijiedarbībā starp kolekcionāru, mākslas darbu, institūciju un skatītāju un tādējādi vienmēr paliek mainīga.

Saruna notiks latviešu un franču valodā (ar tulkojumu).

Dalība pasākumā ar ieejas biļeti izstādē: pieaugušajiem – 7,00 EUR, skolēniem, studentiem, pensionāriem – 3,50 EUR. Gada biļetes īpašniekiem dalība bez maksas.
Iepriekšēja pieteikšanās nav nepieciešama.

Uz tikšanos Latvijas Nacionālajā mākslas muzejā laipni gaidīts ikviens interesents!

Izstādes atbalstītāji:

Pasākuma kuratore:

Dr. art. Ginta Gerharde-Upeniece, Latvijas Vizuālās mākslas departamenta vadītāja / 

Latvijas Nacionālais mākslas muzejs

T: (+371) 67 716 101, E: Ginta.Gerharde-Upeniece@lnmm.gov.lv
Papildu informācija:

T: (+371) 67 324 461, E: ekskursijas@lnmm.gov.lv
INTERNETA RESURSI:

https://lnmm.gov.lv
www.centrepompidou.fr/en/
FACEBOOK: Latvijas Nacionālais mākslas muzejs
X: @LNMM_muzejs
INSTAGRAM: @makslasmuzejs
YOUTUBE: MĀKSLAS MUZEJI / LNMMvideos
#lnmm

#MansMuzejs

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.
Mākslas kolekcionāri un mecenāti Floransa un Daniels Gerlēni (Florence et Daniel Guerlain) izstādes “Laikmetīgais zīmējums. Floransas un Daniela Gerlēnu dāvinājumi Pompidū centram” atklāšanā Latvijas Nacionālajā mākslas muzejā. 24.07.2026. Foto: Otto Strazds
2.-12.
Izstāde “Laikmetīgais zīmējums. Floransas un Daniela Gerlēnu dāvinājumi Pompidū centram” Latvijas Nacionālajā mākslas muzejā. 2026. Foto: Otto Strazds
Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs

